Tempore Bernardi Clareuallis floruit olim, Aluernus patria Petrus Venerabilis Abbas Hic Cluniacensis, instructor Catholicorum, Contraque Schismaticos, Iudæos,  Mahumetos Tractatus scribens, necnon volumina multa, Sermones varios, dictamina prosa metroque. Nobilis ille fuit, sed moribus altior omni Regnans perpetuo, nunc sedibus Omnipotentis Supplicet assidue pro cunctis Religiosis, Præcipue nobis Cluniacensibus impetret alta Gaudia cœlorum, decurso tempore nostro. Hic Petrus vixit, qui cœlo lumina fixit.